**Rutină de toamnă**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se tânguie cerul că nu voi ajunge

Odată cu lacrima care mă plânge,

Se tânguie noaptea, se tânguie cerul,

Iar lemnul de veghe-i mai tare ca fierul.

Săraca mea mamă, nu ştie că-i smulsă

Din tot ce e verde,-n răşină neunsă;

Săracul meu tată, veghează-nspre ea

Şi-o plânge, şi-o plânge, cu stea după stea.

Cupola de sticlă se sparge-n fractali,

Septembrie şade-n obrajii mei pali;

Ape sub ape, cu ape în ape –

Volburi din matcă dorind să mă scape.

Fulgeră! Tună! – Chipul meu pal

Lunecă veşted, pe val după val,

Plouă cu moarte şi plouă cu vânt,

Plouă cu tot ce-i mai trist pe pământ.

24 august 2016, Constanţa